title: KOMISJONI RAKENDUSMÄÄRUS (EL) …/…, millega muudetakse määrust (EÜ) nr 1238/95 Ühenduse Sordiametile tasutavate lõivude osas

text:
               KOMISJONI RAKENDUSMÄÄRUS (EL) …/…,

               26.11.2019,

               millega muudetakse määrust (EÜ) nr 1238/95 Ühenduse Sordiametile tasutavate lõivude osas

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse nõukogu 27. juuli 1994. aasta määrust (EÜ) nr 2100/94 ühenduse sordikaitse kohta,
                  1
                eriti selle artiklit 113,

               olles konsulteerinud Ühenduse Sordiameti haldusnõukoguga

               ning arvestades järgmist:

               (1)Komisjoni määruse (EÜ) nr 1238/95
                  2
                artikli 3 lõikes 2 on sätestatud, et Ühenduse Sordiameti (edaspidi „amet“) juhataja võib lubada alternatiivseid lõivude ja lisamaksude makseviise, ning koostab loetelu kõnealustest alternatiivsetest makseviisidest. Paindlikkuse suurendamiseks ja protsesside lihtsustamiseks on asjakohane lisada selline alternatiivsete makseviiside loetelu ameti haldusnõukogu poolt määruse (EÜ) nr 2100/94 artikli 36 lõike 1 punkti d alusel kehtestatud töömeetodeid käsitlevatesse eeskirjadesse.

               (2)Määruse (EÜ) nr 1238/95 artikli 4 lõikes 1 on sätestatud kuupäev, mida tuleb käsitada makse saamise kuupäevana. Maksete töötlemisest saadud kogemuste põhjal on vaja selgitada, et ülekande kogusumma tuleb kanda ameti pangakontole, tagamaks, et ameti ees ei oleks täitmata kohustusi.

               (3)Määruse (EÜ) nr 1238/95 artikli 5 kohaselt peab isik, kes tegi ametile makse, märkima kirjalikult oma nime ja makse otstarbe. Kui makse otstarvet ei ole võimalik kindlaks teha, saadab amet kahe kuu jooksul meeldetuletuse. Maksete menetlemise tõhususe suurendamiseks tuleks seda kahekuulist tähtaega lühendada ühe kuuni.

               (4)Määruse (EÜ) nr 1238/95 artikli 7 lõikes 1 on kehtestatud taotluse esitamise lõiv. Selleks et soodustada ameti elektroonilise taotlussüsteemi kasutamist, tuleks muude kui elektrooniliste taotluste esitamise lõivu suurendada 650 eurolt 800 eurole, näiteks paberkujul taotluste esitamise korral. Lisaks sellele on praktilised kogemused näidanud, et elektroonilise taotlussüsteemi kasutamine oleks tõhusam, kui ameti paberivaba teabevahetuse platvormi kasutamine mis tahes edasises teabevahetuses ametiga muutuks kohustuslikuks.

               (5)Vastavalt määruse (EÜ) nr 1238/95 artikli 7 lõikele 7 peab amet jätma taotluse esitamise lõivust 150 eurot endale, kui taotlus ei ole määruse (EÜ) nr 2100/94 artikli 50 kohaselt kehtiv. Halduskoormuse vähendamiseks tuleks kogu taotluse esitamise lõiv tagastada.

               (6)Seoses aastamaksuga on määruse (EÜ) nr 1238/95 artikli 9 lõikes 4 sätestatud, et amet ei tagasta ühenduse sordikaitse jõushoidmiseks tehtud makseid. Kogemused on näidanud, et läbipaistvuse suurendamiseks võib näha ette hüvitise juhul, kui amet on saanud loobumistaotluse maksetähtpäeva ja õiguse andmise kuupäeva vahel.

               (7)Määruse (EÜ) nr 1238/95 I lisas on sätestatud ametile makstavad ühenduse sordikaitse taotluses käsitletud sordi registreerimiskatse läbiviimise lõivud (edaspidi „registreerimiskatse lõiv“).

               (8)Ameti haldusnõukogu on otsustanud järgida põhimõtet, mille kohaselt tuleb kulud tagasi maksta 100 % ulatuses, nii et kontrolliasutustele makstakse hüvitist registreerimiskatsete keskmiste tegelike kulude alusel.

               (9)Lisaks näitavad registreerimiskatsetega seotud kogemused, et registreerimiskatsete lõivud võivad teatavate hinnarühmade jaoks aja jooksul muutuda. Seepärast peaksid ameti nõutavad lõivud kajastama vastavate hinnarühmadega seotud teenustasude kogusummat, mida amet maksab kontrolliasutusele. Seega tuleks määruse (EÜ) nr 1238/95 I lisas sätestatud, kõigi asjaomaste hinnarühmadega seotud lõive muuta.

               (10)Seepärast tuleks määrust (EÜ) nr 1238/95 vastavalt muuta.

               (11)Käesolevat määrust tuleks kohaldada alates 1. aprillist 2020, et ametile ja sidusrühmadele jääks piisavalt aega kõnealuste muudatustega kohanemiseks.

               (12)Käesoleva määrusega ettenähtud meetmed on kooskõlas alalise sordikaitsekomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Määrust (EÜ) nr 1238/95 muudetakse järgmiselt.

               (1)Artikli 3 lõige 2 asendatakse järgmisega:

               „2.Ameti juhataja võib lubada kooskõlas nõukogu määruse (EÜ) 2100/94 artikli 36 lõike 1 punkti d kohaselt kehtestatavate töömeetodeid käsitlevate eeskirjadega alternatiivseid makseviise.“

               (2)Artikli 4 lõige 1 asendatakse järgmisega:

               „1.Lõivude ja lisamaksude ametisse laekumise päevana käsitatakse kuupäeva, mil kogusumma kantakse artikli 3 lõikes 1 nimetatud ülekandega ameti pangakontole.“

               (3)Artikli 5 lõige 2 asendatakse järgmisega:

               „2.Kui amet ei suuda makse otstarvet kindlaks teha, palub ta maksjal teavitada sellest kirjalikult ühe kuu jooksul. Kui kõnealuse ajavahemiku jooksul makse otstarbest ei teatata, käsitatakse makset mittesooritatuna ja see tagastatakse maksjale.“

               (4)Artiklit 7 muudetakse järgmiselt.

               (a)Lõige 1 asendatakse järgmisega:

               „1.Ameti elektroonilises süsteemis veebivormi kaudu elektrooniliselt esitatud taotluse menetlemise eest maksab ühenduse sordikaitse taotleja (edaspidi „taotleja“) 450 euro suuruse lõivu.

               Taotleja nõustub ameti hallatava turvalise elektroonilise teabevahetusplatvormi kasutustingimustega ning kasutab seda platvormi esimeses lõigus osutatud taotluste ja muude dokumentide esitamiseks, ameti saadetud teadete ja dokumentide kättesaamiseks, sellistele teadetele vastamiseks ja muude toimingute tegemiseks.

               Muul viisil kui ameti elektroonilises süsteemis esitatud taotluse menetlemise eest maksab taotleja 800 euro suuruse lõivu.“

               (b)Lõige 7 asendatakse järgmisega:

               „7.Kui taotluse esitamise lõiv on laekunud, kuid taotlus ei ole alusmääruse artikli 50 kohaselt kehtiv, tagastab amet taotluse esitamise lõivu koos taotlejale saadetava teatega taotluse puuduste kohta.“

               (5)Artikli 9 lõige 4 asendatakse järgmisega:

               „4.Amet ei hüvita seoses aastamaksuga makseid, mis on tehtud ühenduse sordikaitse jõushoidmiseks, välja arvatud juhul, kui amet on saanud sordikaitsest loobumise taotluse maksetähtpäeva ja õiguse andmise kuupäeva vahel, nagu on täpsustatud lõike 2 punktis b. Pärast sordikaitse õiguse andmise kuupäeva saadud loobumistaotlusi ei võeta selliste maksete puhul arvesse.“

               (6)I lisa asendatakse käesoleva määruse lisas esitatud tekstiga.

               Artikkel 2

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 1. aprillist 2020.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 26.11.2019

                     Komisjoni nimel

                     president
                     Jean-Claude JUNCKER

                     (1)

                        ELT L 227, 1.9.1994, lk 1.

                     (2)

                        Komisjoni 31. mai 1995. aasta määrus (EÜ) nr 1238/95, millega kehtestatakse nõukogu määruse (EÜ) nr 2100/94 rakenduseeskirjad seoses ühenduse sordiametile tasutavate lõivudega (EÜT L 121, 1.6.1995, lk 31).

    ---documentbreak---

               LISA

               „I LISA

               Artiklis 8 osutatud registreerimiskatsete lõivud

               Sordi registreerimiskatse eest artikli 8 kohaselt tasutav lõiv määratakse järgmise tabeli alusel.

               (eurodes)

                        Hinnarühm

                        Lõiv

                        Põllumajandusrühm

                        1

                        Kartul

                        2 050

                        2

                        Raps

                        2 150

                        3

                        Kõrrelised heintaimed

                        2 920

                        4

                        Muud põllumajanduskultuurid

                        1 900

                        Puuviljarühm

                        5

                        Õunad

                        3 665

                        6

                        Maasikad

                        3 400

                        7

                        Muud puuviljad

                        3 460

                        Dekoratiivrühm

                        8

                        Elava võrdluskoguga dekoratiivtaimede liigid, kasvuhoonekatse

                        2 425

                        9

                        Elava võrdluskoguga dekoratiivtaimede liigid, välikatse

                        2 420

                        10

                        Elava võrdluskoguta dekoratiivtaimede liigid, kasvuhoonekatse

                        2 400

                        11

                        Elava võrdluskoguta dekoratiivtaimede liigid, välikatse

                        2 200

                        12

                        Dekoratiivtaimed, erilised fütosanitaartingimused

                        3 900

                        Köögiviljarühm

                        13

                        Köögiviljad, kasvuhoonekatse

                        2 920

                        14

                        Köögiviljad, välikatse

                        2 660

               “


title: KOMISJONI RAKENDUSMÄÄRUS (EL) …/…, millega muudetakse rakendusmäärust (EL) 2017/1152 seoses WLTP katse tingimuste selgitamise ja tüübikinnitusandmete seirega

text:
               KOMISJONI RAKENDUSMÄÄRUS (EL) …/…,

               18.12.2018,

               millega muudetakse rakendusmäärust (EL) 2017/1152 seoses WLTP katse tingimuste selgitamise ja tüübikinnitusandmete seirega

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 11. mai 2011. aasta määrust (EL) nr 510/2011, millega kehtestatakse uute väikeste tarbesõidukite heitenormid, lähtudes väikesõidukite CO2 heite vähendamist käsitlevast liidu terviklikust lähenemisviisist,
                  1
                eriti selle artikli 13 lõike 6 kolmandat lõiku,

               ning arvestades järgmist:

               (1)Selleks et võtta arvesse erinevust uue Euroopa sõidutsükli (NEDC) kohaselt ja uue kergsõidukite ülemaailmse ühtlustatud katsemenetluse (WLTP) kohaselt mõõdetud CO2 heite vahel, võeti komisjoni rakendusmäärusega (EL) 2017/1152
                  2
                kasutusele meetod CO2 heite väärtuste vastavusse seadmiseks väikeste tarbesõidukite puhul.

               (2)Vastavusmeetodiga tuleb saavutada tulemused, millega tagatakse, et määruses (EL) nr 510/2011 sätestatud vähendamise nõuded on vanas ja uues katsemenetluses oma ranguselt võrreldavad. Tüübikinnitusasutused ja tehnilised teenistused peaksid seega koos tootjatega püüdma tagada, et WLTP ja NEDC katsed tehakse käesoleva määruse kohaldamiseks katsetingimustes, mis on võrreldavad ja kooskõlas käesoleva määruse eesmärkidega.

               (3)Selleks on vaja selgitada teatavaid üksikasju WLTP katsetingimustes ja neid tuleks kohaldada teisenduste tegemisel selleks, et saada 2020. aastal esmaregistreeritud sõidukite CO2 heite seireks vajalikke WLTP ja NEDC tsükli andmeid. Neid selgitusi tuleks kohaldada nii, et see ei piiraks komisjoni määruses (EL) 2017/1151
                  3
                sätestatud menetlusi ja nõudeid ega mõjutaks selle alusel heakskiidetud tüübikinnituste kehtivust.

               (4)Lisaks on vaja kindlaks teha, milline on 2020. aastal erinevus selliste CO2 heite väärtuste vahel, mille on esitanud tootjad seoses WLTP-põhise tüübikinnitusega, ja vastavalt määrusele (EL) 2017/1151 mõõdetud heite väärtuste vahel. Seepärast peaksid tootjad olema kohustatud arvutama kõigi uute, 2020. kalendriaastal registreeritud väikeste tarbesõidukite WLTP-põhised CO2 heited, kasutades interpoleerimisel sisendväärtustena H- ja L-sõiduki mõõdetud heidet, ning esitama komisjonile sellekohase aruande.

               (5)Piiratud arvu interpolatsioonitüüpkondade puhul on 2020. aastal kättesaadavad üksnes H-sõiduki mõõdetud väärtused. Selliste tüüpkondade arvu tuleks tähelepanelikult jälgida ja komisjon peaks kaaluma võimalust jätta kõnealused tüüpkonnad 2020. aasta võrdlusandmete arvutamisest välja, kui selliste tüüpkondade arv peaks võrreldes 2018. aasta olukorraga märkimisväärselt suurenema.

               (6)Tuleks parandada heitekatsete läbipaistvust ning WLTP katsete andmed ja vastavusvahendi tulemused tuleks teha komisjonile kättesaadavaks. See võimaldab komisjonil kiiresti kindlaks teha menetluste rakendamisega seotud küsimused ja võimalikud vastuolud ning nendega tegeleda. Seepärast tuleks sisendandmete tabel täita iga tehtud WLTP katse kohta ja täielik tabel saata komisjonile vastavusvahendi andmevahetuse käigus. Konfidentsiaalsuse tagamiseks tuleks sisendandmekogum andmete edastamiseks krüpteerida.

               (7)Käesolevas määruses ettenähtud meetmed on kooskõlas kliimamuutuste komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Rakendusmäärust (EL) 2017/1152 muudetakse järgmiselt.

               (1)Lisatakse järgmine artikkel 6a:

               „Artikkel 6a
                  WLTP mõõtmistulemuste aruandlus

               1.Tootjad arvutavad iga uue, 2020. aastal registreeritud väikese tarbesõiduki CO2 koguheite vastavalt määruse (EL) 2017/1151 XXI lisa 7. all-lisa punkti 3.2.3.2.4 teises lõigus esitatud valemile, kus näitajad MCO2-H ja MCO2-L asendatakse asjaomase interpolatsioonitüüpkonna puhul väärtustega MCO2,C,5, mis on võetud EÜ tüübikinnitustunnistuse kannetest 2.5.1.1.3 (H-sõiduk) ja 2.5.1.2.3 (L-sõiduk), nagu on esitatud määruse (EL) 2017/1151 I lisa 4. liites sätestatud näidises.

               Kui üksiksõiduki kogu tsükli CO2 heide määratakse üksnes H-sõiduki puhul, esitavad tootjad MCO2,C,5 väärtuse, mis on võetud EÜ tüübikinnitustunnistuse kandest 2.5.1.1.3 (H-sõiduk).

               Tootja esitab komisjonile kõnealused CO2 heite väärtused koos arvutamiseks kasutatud MCO2,C,5 väärtustega hiljemalt kolm kuud pärast seda, kui komisjon sai kätte 2020. aasta esialgsed andmed, ning laadib kõnealused andmed üles tootja kontole Euroopa Keskkonnaameti hallatavas ettevõtlusandmete hoidlas.

               2.Kui lõikes 1 osutatud andmeid ei esitata nimetatud tähtaja jooksul, kasutab komisjon EÜ tüübikinnitustunnistuse kandes 2.5.1.2.3 registreeritud väärtust ja käsitab kõnealust väärtust lõike 1 kohaldamisel kogu tsükli CO2 heitena kõigi selliste interpolatsioonitüüpkonna uute registreeritud sõidukite puhul, millele on tüübikinnitustunnistus väljastatud, ja vajaduse korral nende tüüpkondade puhul, kus on olemas üksnes H-sõiduki mõõtmisandmed.“

               (2)I lisa muudetakse järgmiselt.

               (a)Lisatakse järgmised punktid 2.2a ja 2.2b:

               „2.2a. WLTP katse tingimused

               Selleks et WLTP katset saaks käsitada asjakohasena vastavalt käesoleva määruse I lisa punktile 2.2 ja punktis 2.4 sätestatud sisendandmete määramiseks, kohaldatakse määruse (EL) 2017/1151 XXI lisas sätestatud katsetingimusi koos järgmiste täpsustustega:

               (a)WLTP katse andmete korrigeerimist CO2 heite massi puhul vastavalt määruse (EL) 2017/1151 XXI lisa 6. all-lisa punkti 2. liitele kohaldatakse olenemata kõnealuse liite punkti 3.4.4 alapunktist a kõikide selliste katsetulemuste suhtes.

               (b)Kui katsesõiduk on varustatud tehnilise lahendusega, mis mõjutab selle CO2 heidet, sealhulgas (kuid mitte ainult) punktis 2.4 sätestatud sisendandmete tabeli kannetes 42–50 osutatud süsteemidega, ning mis peavad katse ajal kasutuses olema, peavad sellised süsteemid, ilma et see piiraks määruses (EL) 2017/1151 sätestatud nõudeid ja olenemata kohaldatud katsemenetlusest (NEDC või WLTP), sõiduki katse ajal töötama.

               (c)Kui katsesõiduk on automaatkäigukastiga, kasutatakse olenemata kohaldatud katsemenetlusest sama juhi valitavat režiimi. Kui WLTP katse jaoks kasutatakse parimat ja halvimat režiimi vastavalt määruse (EL) 2017/1151 XXI lisa 8. all-lisa 6. liite punkti 1.2 alapunktile c, kasutatakse vastavusvahendi sisendina ja kõigis NEDC füüsilistes katsetes halvimat režiimi.

               (d)Kui katsesõiduk on käsikäigukastiga, määratakse näitaja nmin_drive_set määruse (EL) 2017/1151 XXI lisa 2. all-lisa lõike 2 punkti 3 alapunktis k esitatud valemiga.

               Tüübikinnitusasutuse või, kui see on asjakohane, tehnilise teenistuse nõusolekul võib tootja arvutada käiguvahetuspunkte erinevalt, tingimusel et see on põhjendatud, arvestades sõiduki juhitavust ja seda, et vastavalt määruse (EL) 2017/1151 XXI lisa 2. all-lisa punktile 3.4 kohaldatud täiendav võimsuse ohutusvaru ei ületa 20 %.

               Punktides a–d osutatud tingimusi kohaldatakse käesoleva määruse kohaselt tehtavaks korrelatsiooniks, ilma et see piiraks määruse (EL) 2017/1151 sätteid ja kõnealuse määruse kohaselt antud tüübikinnitusi.

               2.2b.WLTP katsetingimuste kohaldatavus

               Punkti 2.2a punktides a–d osutatud täpsustusi kohaldatakse järgmiselt.

               (a)Uute sõidukitüüpide puhul kohaldatakse neid alates käesoleva määruse jõustumisest.

               (b)Olemasolevate sõidukitüüpide puhul peavad tootjad selliste sõidukitüüpide puhul, mis on lastud turule 2020. aastal, esitama tüübikinnitusasutusele tõendi, mille põhjal tüübikinnitusasutus saab kinnitada, kas punkti 2.2a alapunktides a–d osutatud tingimused on WLTP-põhistes tüübikinnituskatsetes täidetud.

               Kinnituses märgitakse interpolatsioonitüüpkonna tunnus ja kinnitus iga katsetingimuse kohta, millele on osutatud punktides a–d. Tüübikinnitusasutus väljastab tootjale kinnituse ja tagab, et kinnitus registreeritakse ja tehakse komisjoni taotlusel viivitamata kättesaadavaks.

               Kui tüübikinnitusasutus ei saa ühe või mitme osutatud katsetingimuse kohta kinnitada, et need on täidetud, peab tootja tagama, et uus WLTP katse või vajaduse korral määruse (EL) 2017/1151 XXI lisa 6. all-lisa kohased katseseeriad tehakse tüübikinnitusasutuse või kui see on asjakohane, tehnilise teenistuse järelevalve all, kasutades punkti 2.2a alapunktides a–d sätestatud katsetingimusi asjaomase interpolatsioonitüüpkonna puhul, sealhulgas uut korrelatsiooni vastavalt käesolevale määrusele.

               Tootja võib juhul, kui ainult punkti 2.2a alapunktis a osutatud katsetingimus ei ole täidetud, korrigeerida kõnealust väärtust sisendandmete tabelis, ilma et selleks oleks vaja uut WLTP katset.

               Tüübikinnitusasutus või vajaduse korral määratud tehniline teenistus registreerib korduskatse või korrigeerimise ja vastavuse tulemused kooskõlas I lisa punktiga 5 ja korduskatse sisendandmetele tuginev täielik vastavusfail edastatakse komisjonile vastavalt punktile 3.1.1.2 hiljemalt 30. aprilliks 2021.“

               (b)Punkti 2.4 muudetakse järgmiselt.

               i)Esimesse lõiku lisatakse järgmine lause:

               „Sisendandmete tabel täidetakse iga tehtud WLTP katse puhul.“

               ii)Tabelit 1 muudetakse järgmiselt:

               –kandes 56 asendatakse veeru „Märkused“ tekst järgmisega:

               „Väärtuste loetelu: pardadiagnostika ja veojõustendi andmed, 1 Hz pardadiagnostika puhul ja 10 Hz veojõustendi puhul, sammuga 0,1 km/h“;

               –kandes 57 asendatakse veeru „Märkused“ tekst järgmisega:

               –„Väärtuste loetelu: 1 Hz. Teoreetiline arvutuslik käiguvahetus tuleb esitada H- ja L-sõiduki kohta (vajaduse korral)“;

               –kandes 61 asendatakse veeru „Märkused“ tekst järgmisega:

               „Väärtuste loetelu: 1 HZ (seadme proovivõtusagedus 20 Hz), lahutusvõimega 0,1 A, välise mõõteseadmega, mis on sünkroniseeritud veojõustendiga“;

               –kanne 67 asendatakse järgmisega:

                        67

                        Taastamistegur Ki

                        multiplikatiivne/aditiivne

                        H- ja L-sõiduki puhul

                        –

                        Määruse (EL) 2017/1151 XXI lisa 6. all-lisa 1. liide

                        Kui sõidukil puudub perioodilise energiatagastuse süsteem, võetakse see tegur võrdseks 1-ga.

               –Lisatakse järgmised uued kanded:

                        69

                        Kütuse kütteväärtus

                        kWh/l

                        Määruse (EL) 2017/1151 XXI lisa 6. all-lisa 2. liide

                        Väärtus vastavalt määruse (EL) 2017/1151 tabelile A6.App2/1

                        70

                        WLTP katses kütusekulu H- ja L-sõiduki puhul

                        l/100 km

                        Määruse (EL) 2017/1151 XXI lisa 7. all-lisa 6. punkt

                        1. tüüpi katse tasakaalustamata kütusekulu

                        71

                        Taaslaetava energiasalvestussüsteemi nimipinge

                        V

                        Vastavalt standardile DIN EN 60050-482

                        Madalpingeakude puhul määruse (EL) 2017/1151 XXI lisa 6. all-lisa 2. liite määratluse kohaselt

                        72

                        ATCT tüüpkonna parandustegur

                        –

                        Määruse (EL) 2017/1151 XXI lisa 6a. all-lisa

                        ATCT tüüpkonna parandustegur (14  C parandus)

                        73

                        WLTP katses kiiruse ja vahemaa korrigeerimine

                        -

                        Määrus (EL) 2017/1151

                        Kas parandus on tehtud?

                        0 = Ei | 1 = Jah

                        74

                        WLTP katses RCB korrigeerimine

                        -

                        Määruse (EL) 2017/1151 XXI lisa 6. all-lisa 2. liide

                        Kas parandus on tehtud?

                        0 = Ei | 1 = Jah

                        75

                        WLTP katsete arv

                        1, 2 või 3

                        Märkida kas katseandmed on võetud esimesest, teisest või kolmandast WLTP katsest

                        76

                        H- ja/või L-sõiduki WLTP-põhine esitatud väärtus

                        g/km

                        Tootja avaldus

                        H-ja L sõiduki WLTP-põhine esitatud väärtus peaks sisaldama kõiki korrigeerimisi (vajaduse korral)

                        77

                        H- ja/või L-sõiduki WLTP-põhise CO2 heite mõõdetud ja parandatud väärtus

                        g/km

                        MCO2,C,5 väärtused määruse (EL) 2017/1151 I lisa 4. liite põhjal

                        H- ja L-sõiduki kogu tsükli mõõdetud CO2 heide pärast kõiki kohaldatavaid korrektsioone. 2. ja 3. WLTP katse puhul esitatakse kõik mõõtmistulemused.

                        78

                        WLTP korduskatse

                        –

                        I lisa punkti 2.2b alapunkt b

                        Märkida milliste I lisa punkti 2.2a alapunktides a–d osutatud katsetingimustel korduskatse tehti.

               (c)Punkti 3.1.1.1 muudetakse järgmiselt:

               i)punkt a jäetakse välja;

               ii)punktis c asendatakse alapunkt iii järgmisega:

               „iii)
                     sisendandmed, nagu on kirjeldatud punktis 2.4.“;

               iii)lisatakse järgmine lõik:

               „Konfidentsiaalsuse tagamiseks punktis c osutatud kokkuvõte krüpteeritakse.“

               (d)Punkt 3.1.1.2 asendatakse järgmisega:

               „3.1.1.2. Täielik vastavusfail

               Kui punkti 3.1.1.1 kohane vastavusvahendi tulemuste originaalaruanne on koostatud vastavalt punktile 3.1.1.1, laadib tüübikinnitusasutus või vajaduse korral määratud tehniline teenistus punkti 3.1.1.1 alapunktis c osutatud kokkuvõtte komisjoni serverisse, kust saabub saatjale kättesaamise kinnitus (ja asjaomastele komisjoni talitustele koopia), millele on lisatud juhuslik täisarv vahemikus 0–99 ning kokkuvõtte räsi, mis seob üheselt kõnealuse numbri vastavusvahendi tulemuste originaalaruandega, mille on komisjoni server digitaalselt allkirjastanud.

               Tüübikinnitusasutus või vajaduse korral määratud tehniline teenistus loob täieliku vastavusfaili, mis sisaldab punktis 3.1.1.1 osutatud vastavusvahendi tulemuste originaalaruannet ja komisjoni serverist saadetud vastust. Tüübikinnitusasutus säilitab faili kui direktiivi 2007/46/EÜ VIII lisa kohast katsearuannet.“

               Artikkel 2

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Artikli 1 punkti 2 alapunkte c ja d kohaldatakse alates 1. veebruarist 2019.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 18.12.2018

                     Komisjoni nimel

                     president
                     Jean-Claude JUNCKER

                     (1)

                        ELT L 145, 13.5.2011, lk 1.

                     (2)

                        Komisjoni 2. juuni 2017. aasta rakendusmäärus (EL) 2017/1152, millega sätestatakse meetod regulatiivse katsemeetodi muudatusi kajastavate vastavusnäitajate määramiseks väikeste tarbesõidukite puhul ja muudetakse rakendusmäärust (EL) nr 293/2012 (ELT L 174, 7.7.2017, lk 644).

                     (3)

                        Komisjoni 1. juuni 2017. aasta määrus (EL) 2017/1151, millega täiendatakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite heitmetega (Euro 5 ja Euro 6) ning sõidukite remondi- ja hooldusteabe kättesaadavust, ning millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 ja komisjoni määrust (EL) nr 1230/2012 ja tunnistatakse kehtetuks määrus (EÜ) nr 692/2008 (ELT L 175, 7.7.2017, lk 1).


title: KOMISJONI RAKENDUSMÄÄRUS (EL) …/…, millega muudetakse rakendusmäärust (EL) 2016/1141 liidu jaoks probleemsete invasiivsete võõrliikide nimekirja ajakohastamiseks

text:
               KOMISJONI RAKENDUSMÄÄRUS (EL) …/…,

               25.7.2019,

               millega muudetakse rakendusmäärust (EL) 2016/1141 liidu jaoks probleemsete invasiivsete võõrliikide nimekirja ajakohastamiseks

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 22. oktoobri 2014. aasta määrust (EL) nr 1143/2014 looduslikku tasakaalu ohustavate võõrliikide sissetoomise ja levimise ennetamise ja ohjamise kohta,
                  1
                eriti selle artikli 4 lõikeid 1 ja 2,

               ning arvestades järgmist:

               (1)Komisjoni rakendusmäärusega (EL) 2016/1141
                  2
                on kehtestatud liidu jaoks probleemsete invasiivsete võõrliikide nimekiri (edaspidi „liidu nimekiri“), mida tuleb vastavalt määruse (EL) nr 1143/2014 artikli 4 lõikele 2 vajaduse korral ajakohastada.

               (2)Olemasolevate tõendite ja määruse (EL) nr 1143/2014 artikli 5 lõike 1 kohaselt tehtud riskihindamiste alusel on komisjon jõudnud järeldusele, et kõigile kõnealuse määruse artikli 4 lõikes 3 sätestatud kriteeriumidele vastavad järgmised invasiivsed võõrliigid: Acacia saligna (Labill.) H.L.Wendl. (Acacia cyanophylla Lindl.), Acridotheres tristis Linnaeus, 1766, Ailanthus altissima (Mill.) Swingle, Andropogon virginicus L., Arthurdendyus triangulatus (Dendy, 1894) Jones & Gerard (1999), Cardiospermum grandiflorum Sw., Cortaderia jubata (Lemoine ex Carrière) Stapf, Ehrharta calycina Sm., Gymnocoronis spilanthoides (D.Don ex Hook. & Arn.) DC., Humulus scandens (Lour.) Merr., Lepomis gibbosus Linnaeus, 1758, Lespedeza cuneata (Dum.Cours.) G.Don (Lespedeza juncea var. sericea (Thunb.) Lace & Hauech), Lygodium japonicum (Thunb.) Sw., Plotosus lineatus (Thunberg, 1787), Prosopis juliflora (Sw.) DC., Salvinia molesta D.S.Mitch. (Salvinia adnata Desv.) ja Triadica sebifera (L.) Small (Sapium sebiferum (L.) Roxb.).

               (3)Komisjon on jõudnud järeldusele, et kõigi kõnealuste invasiivsete võõrliikide puhul on nõuetekohaselt arvesse võetud kõiki määruse (EL) nr 1143/2014 artikli 4 lõikes 6 sätestatud aspekte.

               (4)Pärast rakendusmääruse (EL) 2016/1141 vastuvõtmist on mõne liidu nimekirja kantud liigi teaduslikku nimetust muudetud. Seepärast tuleks rakendusmäärust (EL) 2016/1141 vastavalt muuta.

               (5)Pärast rakendusmääruse (EL) 2016/1141 vastuvõtmist on nõukogu määruses (EMÜ) nr 2658/87
                  3
                sätestatud CN-koode ajakohastatud. Rakendusmäärust (EL) 2016/1141 tuleks seepärast vastavalt muuta.

               (6)Käesoleva määrusega ette nähtud meetmed on kooskõlas invasiivsete võõrliikide komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Rakendusmääruse (EL) 2016/1141 lisa muudetakse vastavalt käesoleva määruse lisale.

               Artikkel 2

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 25.7.2019

                     Komisjoni nimel

                     president
                     Jean-Claude JUNCKER

                     (1)

                        ELT L 317, 4.11.2014, lk 35.

                     (2)

                        Komisjoni 13. juuli 2016. aasta rakendusmäärus (EL) 2016/1141, millega võetakse vastu liidu jaoks probleemsete invasiivsete võõrliikide nimekiri vastavalt Euroopa Parlamendi ja nõukogu määrusele (EL) nr 1143/2014 (ELT L 189, 14.7.2016, lk 4).

                     (3)

                        Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

    ---documentbreak---

               LISA

               Rakendusmääruse (EL) 2016/1141 lisa muudetakse järgmiselt.

               (1)Liidu jaoks probleemsete invasiivsete võõrliikide nimekirja sisaldavasse tabelisse lisatakse tähestikulises järjekorras järgmised liigid:

                        Liik

                        (i)

                        Elusisendite CN-koodid

                        (ii)

                        Paljunemisvõimeliste osade CN-koodid

                        (iii)

                        Seotud kaupade kategooriad

                        (iv)

                        „Acacia saligna (Labill.) H.L.Wendl. (Acacia cyanophylla Lindl.)

                        ex 0602 90 47

                        ex 1209 99 99 (seemned)

                        Acridotheres tristis Linnaeus, 1766

                        ex 0106 39 80

                        ex 0407 19 90 (viljastatud munad inkubeerimiseks)

                        Ailanthus altissima (Mill.) Swingle

                        ex 0602 90 48

                        ex 1209 99 99 (seemned)

                        Andropogon virginicus L.

                        ex 0602 90 50

                        ex 1209 99 99 (seemned)

                        (13)

                        Arthurdendyus triangulatus (Dendy, 1894) Jones & Gerard (1999)

                        ex 0106 90 00

                        –

                        (5)

                        Cardiospermum grandiflorum Sw.

                        ex 0602 90 50

                        ex 1209 99 99 (seemned)

                        Cortaderia jubata (Lemoine ex Carrière) Stapf

                        ex 0602 90 50

                        ex 1209 99 99 (seemned)

                        Ehrharta calycina Sm.

                        ex 0602 90 50

                        ex 1209 99 99 (seemned)

                        (13)

                        Gymnocoronis spilanthoides (D.Don ex Hook. & Arn.) DC.

                        ex 0602 90 50

                        ex 1209 99 99 (seemned)

                        Humulus scandens (Lour.) Merr.

                        ex 0602 90 50

                        ex 1209 99 99 (seemned)

                        Lepomis gibbosus Linnaeus, 1758

                        ex 0301 99 17

                        ex 0511 91 90 (viljastatud kalamari inkubeerimiseks)

                        (1), (2), (3), (4)

                        Lespedeza cuneata (Dum.Cours.) G.Don (Lespedeza juncea var. sericea (Thunb.) Lace & Hauech)

                        ex 0602 90 50

                        ex 1209 99 99 (seemned)

                        (13)

                        Lygodium japonicum (Thunb.) Sw.

                        ex 0602 90 50

                        ex 1209 99 99 (seemned)

                        (5)

                        Plotosus lineatus (Thunberg, 1787)

                        ex 0301 19 00; ex 0301 99 85

                        ex 0511 91 90 (viljastatud kalamari inkubeerimiseks)

                        Prosopis juliflora (Sw.) DC.

                        ex 0602 90 47

                        ex 1209 99 99 (seemned)

                        Salvinia molesta D.S.Mitch. (Salvinia adnata Desv.)

                        ex 0602 90 50

                        –

                        Triadica sebifera (L.) Small (Sapium sebiferum (L.) Roxb.)

                        ex 0602 90 48

                        ex 1209 99 99 (seemned)“.

               (2)Liidu jaoks probleemsete invasiivsete võõrliikide nimekirja sisaldavas tabelis asendatakse tekst „Orconectes limosus Rafinesque, 1817“ tekstiga „Orconectes limosus Rafinesque, 1817 (Faxonius limosus Rafinesque, 1817)“.

               (3)Liidu jaoks probleemsete invasiivsete võõrliikide nimekirja sisaldavas tabelis asendatakse tekst „Orconectes virilis Hagen, 1870“ tekstiga „Orconectes virilis Hagen, 1870 (Faxonius virilis Hagen, 1870)“.

               (4)Liidu jaoks probleemsete invasiivsete võõrliikide nimekirja sisaldavas tabelis asendatakse tekst „Procambarus fallax (Hagen, 1870) f. virginalis“ tekstiga „Procambarus fallax (Hagen, 1870) f. virginalis (Procambarus virginalis Lyko, 2017)“.

               (5)Liidu jaoks probleemsete invasiivsete võõrliikide nimekirja sisaldavas tabelis asendatakse liigi Eichhornia crassipes (Martius) Solms paljunemisvõimeliste osade CN-kood „ex 1209 30 00“ CN-koodiga „ex 1209 99 99“.

               (6)Tabeli märkustes asendatakse iv veergu käsitleva punkti 2 tekst „0301 93 00: karpkalalised (Cyprinus carpio, Carassius carassius, Ctenopharyngodon idellus, Hypophthalmichthys spp., Cirrhinus spp., Mylopharyngodon piceus)“ tekstiga „0301 93 00: karpkalalised (Cyprinus spp., Carassius spp., Ctenopharyngodon idellus, Hypophthalmichthys spp., Cirrhinus spp., Mylopharyngodon piceus, Catla catla, Labeo spp., Osteochilus hasselti, Leptobarbus hoeveni, Megalobrama spp.)“.

               (7)Tabeli märkustes asendatakse iv veergu käsitleva punkti 6 tekst „1211 90 86: taimed ja taimeosad (sh seemned ja viljad), mida kasutatakse peamiselt parfümeerias ja farmaatsias, insektitsiididena, fungitsiididena vms otstarbel, värsked või kuivatatud, ka tükeldatud, purustatud, pulbristatud“ tekstiga „ex 1211 90 86: värsked seemned, tükeldamata, purustamata ja pulbristamata“.

               (8)Tabeli märkustes lisatakse iv veeru kohta järgmine punkt:
                  „(13) ex 1213: hein“.


title: Komisjoni rakendusmäärus (EL) 2019/1746, 1. oktoober 2019, millega muudetakse rakendusmäärust (EL) 2017/1185, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega (EMPs kohaldatav tekst)

text:
                  22.10.2019

                  ET

                  Euroopa Liidu Teataja

                  L 268/6

         KOMISJONI RAKENDUSMÄÄRUS (EL) 2019/1746,
         1. oktoober 2019,
         millega muudetakse rakendusmäärust (EL) 2017/1185, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 223 lõiget 3,
         ning arvestades järgmist:

                     (1)

                     Komisjoni rakendusmääruses (EL) 2017/1185 (2) on kehtestatud Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses liikmesriikide kohustusega edastada komisjonile asjakohast teavet ja dokumente.

                     (2)

                     Euroopa Parlament kutsus oma 7. juuni 2016. aasta resolutsiooniga ebaõiglaste kaubandustavade kohta toiduainete tarneahelas (3) kõiki toiduainete tarneahela sidusrühmi üles suurendama läbipaistvust toiduainete tarneahelas tervikuna ning eelkõige suurendama läbipaistvust ja teabe andmist tarneahelas ning tugevdama asutusi ja turuteabevahendeid, et varustada põllumajandustootjaid ja tootjaorganisatsioone täpsete ja õigeaegsete turuandmetega.

                     (3)

                     Detsembris 2016 kutsus nõukogu oma 12. detsembri 2016. aasta järeldustes, milles käsitletakse põllumajandustootjate positsiooni tugevdamist toiduainete tarneahelas ja ebaausate kaubandustavade vastu võitlemist, komisjoni üles tegelema läbipaistvuse puudumise ja teabe ebaühtlusega toiduainete tarneahelas.

                     (4)

                     Aprillis 2019 võeti vastu Euroopa Parlamendi ja nõukogu direktiiv (EL) 2019/633 (4) ning seejärel tegid Euroopa Parlament, nõukogu ja komisjon 22. märtsil 2019 ühisavalduse, (5) milles kutsutakse komisjoni üles parandama põllumajandustoodete ja toiduainete turu läbipaistvust liidu tasandil, sealhulgas parandama põllumajandustoodete ja toiduainete tarneahela hindade kujunemise mehhanismide analüüsimiseks vajalike statistiliste andmete kogumist, et ettevõtjatel ja avaliku sektori asutustel oleks lihtsam teha teadlikumaid valikuid ja et paraneks ettevõtjate arusaam turu arengust.

                     (5)

                     Lisaks moodustas komisjon jaanuaris 2016 põllumajandusturgude töökonna, mis on sõltumatu eksperdirühm, et anda soovitusi selle kohta, kuidas parandada tootjate positsiooni põllumajandustoodete ja toiduainete tarneahelas. Töökond soovitas suurendada turu läbipaistvust, et soodustada tõhusat konkurentsi kogu ahela ulatuses, võttes kasutusele või tõhustades olemasolevat hinnaaruandlust, eelkõige liha-, puu- ja köögivilja- ning piimasektoris. Samuti soovitas ta levitada kogutud andmeid nõuetekohaselt kokkuvõetud kujul.

                     (6)

                     2017. aastal korraldati avalik konsultatsioon ning 2018. aastal saadeti liikmesriikidele, sidusrühmadele ja tarbijatele eriküsimustikud. 2018. ja 2019. aastal korraldati sidusrühmadega mitmeid temaatilisi seminare ja konverentse ning liikmesriikide eksperdirühmade ja kodanikuühiskonna dialoogirühmade kohtumisi turu läbipaistvuse teemal.

                     (7)

                     Vastavalt rakendusmäärusele (EL) 2017/1185 on liikmesriikidel juba kohustus edastada teavet hindade, toodangu ja turuteabe osas, kuid seda ainult tootmishindade puhul.

                     (8)

                     Nii pakub liit praegu ühelt poolt suhteliselt kõrgetasemelist avalikku teavet tootjate hindade ja tarbijahindade kohta, mida on võimalik saada liikmesriikide statistikaametist, kuid teiselt poolt on üldsusel väga vähe teavet põllumajandustoodete ja toiduainete tarneahela hindadest. Hinnaaruandluse laiendamine peaks teabe osalist puudumist katma, seda eriti juhul, kus valdkondlikud toiduainete tarneahelad on komplekssed. Kui jälgida hindade ülekandumist tarneahelas, laiendada andmete kogumist ja levitamist, peaks turuosalistel olema võimalik paremini mõista tarneahela toimimist ning parandada seeläbi ahela üldist toimimist ja majanduslikku tõhusust, eelkõige nõrgemate ettevõtjate jaoks, kellel ei ole hõlpsat juurdepääsu individuaalsele hinnateabele.

                     (9)

                     Aruandluses praegu esitatavad hinnad on põllumajandustoodete ja toiduainete tarneahela esimese astme ettevõtjate toodangu müügihinnad. Et jälgida hindade ülekandumist tarneahelas, on vaja koguda hinnaandmeid ahela eri ettevõtjatelt (näiteks hulgimüüjad, kauplejad, toiduainetööstus ja jaemüüjad), eelkõige tarneahelate puhul, kus on väga erinevad etapid ja tooted.

                     (10)

                     Kui esitada aruannetes üksnes tüüpilised hinnad (peamiste turgude ja oluliste ettevõtjate hinnad) saaksid liikmesriigid järgida oma aruandluses kulutasuvat lähenemisviisi ning hoida väikeste ja keskmise suurusega ettevõtjate halduskoormuse võimalikult väikese. Vastavalt praegustele tavadele peaksid liikmesriigid kirjeldama metoodikat, mille alusel tüüpilised hinnad määratakse. Samuti peaksid nad püüdma oma metoodikaid ühtlustada, et liikmesriikide andmeid oleks võimalik omavahel võrrelda.

                     (11)

                     Selleks et luua aja- ja kulutõhus aruandlusmehhanism, peaks komisjon tegema olemasoleva infosüsteemi ettevõtjatele kättesaadavaks viisil, mis võimaldaks ettevõtjatel edastada liikmesriikide järelevalve all teavet otse komisjonile. Kui liikmesriigid delegeerivad kõnealuse teatamiskohustuse ettevõtjatele, peaksid nad komisjoni sellest teavitama.

                     (12)

                     Komisjon peaks korraldama liikmesriikide ja sidusrühmadega korrapäraseid kohtumisi, et jagada parimaid tavasid, arendada sünergiaid ja aidata kaasa ühisele arusaamale turudünaamikast põllumajandustoodete ja toiduainete tarneahelas. Samuti peaks komisjon jagama liikmesriikidele ja sidusrühmadele teavet määruse kohaldamise kohta.

                     (13)

                     Seepärast tuleks rakendusmäärust (EL) 2017/1185 vastavalt muuta.

                     (14)

                     On asjakohane sätestada käesoleva määruse kohaldamise alguskuupäev, mis annaks liikmesriikidele võimaluse uute teatamisnõuetega kohaneda.

                     (15)

                     Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2017/1185 muudatused
            Rakendusmäärust (EL) 2017/1185 muudetakse järgmiselt.

                        1)

                        Artikli 1 lõikesse 1 lisatakse järgmine lõik:
                        „Määruse (EL) nr 1308/2013 ning käesoleva määruse alusel vastu võetud õigusaktidega kehtestatud teavitamiskohustuse puhul peab käesoleva lõike esimese lõigu kohane infotehnoloogial põhinev süsteem olema vajaduse korral kättesaadav ettevõtjatele ja kolmandatele riikidele“.

                        2)

                        Artikkel 5 asendatakse järgmisega:

                           „Artikkel 5
                           Mitteteatamine
                           Tingimusel et artiklis 1 osutatud õigusaktides ei ole sätestatud teisiti, otsustatakse juhul, kui liikmesriigid ja vajaduse korral kolmandad riigid või ettevõtjad ei ole edastanud komisjonile nõutud teavet või dokumente ettenähtud tähtajaks („tühiteade“), et nad on teatanud komisjonile:

                                       a)

                                       kvantitatiivse teabe, mille väärtus on null;

                                       b)

                                       kvalitatiivse teabe, mille tähendus on „esitatavad andmed puuduvad“.“

                        3)

                        II peatüki pealkiri asendatakse järgmisega:
                        „TEATED HINDADE, TOODANGU JA TURUTEABE KOHTA JA VASTAV KOORDINEERIMINE NING RAHVUSVAHELISTE LEPINGUTEGA ETTE NÄHTUD TEAVE“.

                        4)

                        Artikli 7 lõige 2 asendatakse järgmisega:

                           „2.   Liikmesriigid ning vajaduse korral kolmandad riigid ja ettevõtjad teatavad komisjonile kõik olulised uued asjaolud, mis võivad varem esitatud teavet oluliselt muuta.“

                        5)

                        Artikkel 8 asendatakse järgmisega:

                           „Artikkel 8
                           Lisateave
                           Peale I, II ja III lisas nõutud teabe võivad liikmesriigid ning vajaduse korral kolmandad riigid ja ettevõtjad edastada komisjonile artiklis 1 osutatud infosüsteemi kaudu täiendavat teavet, kui liikmesriigid ning vajaduse korral asjaomased kolmandad riigid ja ettevõtjad peavad kõnealust teavet asjakohaseks. Teated esitatakse vormis, mille komisjon on teinud infosüsteemis kättesaadavaks.“

                        6)

                        Artiklit 9 muudetakse järgmiselt:

                                    a)

                                    artikli 9 pealkiri asendatakse järgmisega:
                                    „Hinna ja koguse kindlaksmääramine“;

                                    b)

                                    lõige 1 asendatakse järgmisega:

                                       „1.   Iga käesoleva jao alusel nõutava hinna- ja koguseteate puhul teatavad liikmesriigid esitatud hindade allika ja nende kindlaksmääramiseks kasutatud metoodika. Sellised teated peavad sisaldama teavet liikmesriikide poolt kindlaks määratud tüüpiliste turgude kohta ja sellega seotud kaalukoefitsiente.“;

                                    c)

                                    lisatakse lõige 1a:

                                       „1a.   Iga käesoleva jaoga ette nähtud hinna- ja koguseteate puhul võivad liikmesriigid delegeerida ettevõtjatele kohustuse kanda hinnad ja kogused otse artiklis 1 osutatud komisjoni infosüsteemi. Liikmesriigid teatavad komisjonile nende ettevõtjate andmed, kellele teatamiskohustus delegeeritakse.“

                        7)

                        Artiklid 10, 11 ja 12 asendatakse järgmistega:

                           „Artikkel 10
                           Ametlikus vääringus esitatud hindade teatamine
                           Kui I, II ja III lisas ei ole sätestatud teisiti, edastavad liikmesriigid ja vajaduse korral ettevõtjad hinnateabe oma ametlikus vääringus ja ilma käibemaksuta.

                           Artikkel 11
                           Iganädalane hindade teatamine
                           Kui I lisas ei ole sätestatud teisiti, edastavad liikmesriigid ja vajaduse korral ettevõtjad komisjonile nimetatud lisas osutatud iganädalase hinnateabe igal kolmapäeval hiljemalt kell 12.00 (Brüsseli aja järgi) eelmise nädala kohta.

                           Artikkel 12
                           Muu kui iganädalase hinnateabe, toodangu- ja turuteabe edastamine
                           Liikmesriigid ja vajaduse korral ettevõtjad teatavad ettenähtud tähtaja jooksul komisjonile:

                                       a)

                                       II lisas osutatud muu kui iganädalase hinnateabe;

                                       b)

                                       III lisas osutatud toodangu- ja turuteabe.“

                        8)

                        I, II ja III lisa asendatakse käesoleva määruse lisas esitatud tekstiga.

            Artikkel 2
            Jõustumine ja kohaldamine
            Käesolev määrus jõustub seitsmendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. oktoober 2019

                  Komisjoni nimel

                  President

               Jean-Claude JUNCKER

            (1)  ELT L 347, 20.12.2013, lk 671.

            (2)  Komisjoni 20. aprilli 2017. aasta rakendusmäärus (EL) 2017/1185, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks (ELT L 171, 4.7.2017, lk 113).

            (3)  ELT C 86, 6.3.2018, lk 49.

            (4)  Euroopa Parlamendi ja nõukogu 17. aprilli 2019. aasta direktiiv (EL) 2019/633, mis käsitleb põllumajandustoodete ja toiduainete tarneahelas ettevõtjatevahelistes suhetes esinevaid ebaausaid kaubandustavasid (ELT L 111, 25.4.2019, p. 59).

            (5)  ST 7607 2019 ADD 1 REV 1, 22.3.2019, lk 1.

            I LISA

               Artiklis 11 osutatud iganädalase hindade teatamisega seotud nõuded

            Kui ei ole sätestatud teisiti, loetakse asjaomasteks liikmesriikideks neid, kes toodavad või kasutavad üle 2 % liidu vastavast kogutoodangust või -kasutusest.
            1.
                  Teravili

               Teate sisu: liidu turu jaoks asjakohaste teraviljade tüüpilised turuhinnad teraviljade kvaliteedi alusel, väljendatuna toote tonni kohta.

               Asjaomased liikmesriigid: kõik liikmesriigid.

               Muu: hinnad vastavad vajaduse korral iga toote kvaliteediomadustele, noteerimiskohale ja turustusetapile.
            2.
                  Riis

               Teate sisu: liidu turu jaoks asjakohaste riisisortide tüüpilised turuhinnad, väljendatuna toote tonni kohta.

               Asjaomased liikmesriigid: riisi tootvad liikmesriigid ja liikmesriigid, kellel on riisiveskid.

               Muu: hinnad vastavad vajaduse korral iga toote töötlemisetapile, noteerimiskohale ja turustusetapile.
            3.
                  Õliseemned

               Teate sisu: rapsiseemnete, päevalilleseemnete, sojaubade, rapsikoogijahu, päevalilleseemnejahu, sojajahu, rapsi toorõli, päevalille toorõli, sojaoa toorõli tüüpilised hinnad.

               Asjaomased liikmesriigid: liikmesriigid, kus vastava põllumajanduskultuuri kasvupind on vähemalt 10 000 hektarit aastas. Jahu ja õli käsitlevate hinnateadete puhul kõik liikmesriigid, kes töötlevad vastavat õliseemnekultuuri üle 200 000 tonni.
            4.
                  Oliiviõli

               Teate sisu: määruse (EL) nr 1308/2013 VII lisa VIII osas loetletud oliiviõlikategooriate peamistel tüüpilistel turgudel registreeritud keskmine hind ja siseriiklik kaalutud keskmine hind, väljendatuna 100 kg toote kohta.

               Asjaomased liikmesriigid: liikmesriigid, kelle aastane oliiviõlitoodang ajavahemikul 1. oktoobrist kuni 30. septembrini on rohkem kui 20 000 tonni.

               Muu: hinnad peavad vastama pakendamata oliiviõlile, vastpressitud neitsioliiviõlile ja muude kategooriate puhul tehasest tulevale õlile. Tüüpilised turud hõlmavad vähemalt 70 % asjaomase toote siseriiklikust kogutoodangust.

                  Ostuhinnad

               Teate sisu: määruse (EL) nr 1308/2013 VII lisa VIII osas loetletud neitsioliiviõli ja ekstra neitsioliiviõli kategooriate jaemüüjate tüüpilised ostuhinnad, väljendatuna 100 kg toote kohta.

               Muu: tüüpilised hinnad peavad vastama sellisele neitsioliiviõlile ja ekstra neitsioliiviõlile, mis on pakendatud mahutitesse, mida võib pakkuda lõpptarbijale, ja need peavad katma vähemalt ühe kolmandiku asjaomase toote riiklikust ostust.
            5.
                  Puu- ja köögivili, banaanid

            a)
                  Värskelt turustamiseks mõeldud toodete hinnad

               Teate sisu: komisjoni delegeeritud määruse (EL) 2017/891 (1) VI lisas loetletud ühest liigist ja sordist tomatite, õunte, apelsinide, virsikute ja nektariinide tüüpilised hinnad, väljendatuna 100 kg toote netomassi kohta.

               Asjaomased liikmesriigid: delegeeritud määruse (EL) 2017/891 lisas VI loetletud liikmesriigid.

               Muu: hinnad teatakse pakendamiskohast kättesaadava kauba kohta, mis on sorditud, pakendatud ja vajaduse korral kaubaalustel.
            b)
                  Banaanide hinnad

               Teate sisu: CN-koodi 0803 90 10 alla kuuluvate kollaste banaanide hulgihinnad, väljendatuna 100 kg toote kohta.

               Asjaomased liikmesriigid: kõik liikmesriigid, kes turustavad kalendriaastas rohkem kui 50 000 tonni kollaseid banaane.

               Muu: hinnad edastatakse päritoluriikide rühmade kaupa.
            c)
                  Tootja väravahinnad

               Teate sisu: värskelt turustamiseks mõeldud tomatite, õunte, apelsinide, virsikute ja nektariinide tüüpilised hinnad. Kõik hinnad, väljendatuna 100 kilogrammi kohta.

               Muu: hinnad peavad olema väravahinnad ja koristatud saaduste kohta
            d)
                  Ostuhinnad

               Teate sisu: tomatite, õunte, apelsinide, virsikute ja nektariinide tüüpilised jaemüüjate ostuhinnad, väljendatuna 100 kg toote kohta.
            6.   Liha

               Teate sisu: veise-, sea- ja lambarümpade ja nende jaotustükkide ning teatavate elusate veiste, vasikate ja põrsaste hinnad vastavalt määrusele (EL) nr 1308/2013 ning veise-, sea- ja lambarümpade klassifitseerimisskaalale vastavad hinnad, väljendatuna 100 kg toote kohta.

               Asjaomased liikmesriigid: rümpade ja elusloomade puhul kõik liikmesriigid. Jaotustükkide puhul liikmesriigid, kelle siseriiklik toodang moodustab 2 % või rohkem ELi toodangust.

               Muu: kui asjaomase liikmesriigi pädeva asutuse hinnangul on rümpade või elusloomade arv teatamiseks ebapiisav, võib asjaomane liikmesriik otsustada asjakohase aja jooksul peatada selliste rümpade või elusloomade hindade registreerimise, teatades komisjonile oma otsuse põhjused. Jaotustükkide osas esitavad asjaomased liikmesriigid veise tagaveerandi, veise esiveerandi, veisehakkliha, sea seljatüki, sea kõhutüki, sea abatüki, seahakkliha ja seasingi hinnad.

                  Ostuhinnad

               Teate sisu: jaemüüjate ja muude toiduettevõtjate tüüpilised ostuhinnad sea- ja loomahakkliha puhul, väljendatuna 100 kg toote kohta.
            7.   Piim ja piimatooted

               Teate sisu: vadakupulbri, lõssipulbri, täispiimapulbri, või, koore, joogipiima ja tavapäraste juustude hinnad, väljendatuna 100 kg toote kohta.

               Asjaomased liikmesriigid: liikmesriigid, kelle siseriiklik toodang moodustab 2 % või rohkem ELi toodangust; või kui tegemist on tavapäraste juustudega, siis kui vastav juustuliik moodustab 4 % või rohkem kogu siseriiklikust juustutoodangust.

               Muu: hinnad edastatakse tootjalt kolme kuu tarneteks sõlmitud lepingu alusel ostetud toodete kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).

                  Ostuhinnad

               Teate sisu: jaemüüjate ja muude toiduettevõtjate tüüpilised ostuhinnad või ja vastavate juustude puhul, väljendatuna 100 kg toote kohta.
            8.   Munad

               Teate sisu: pidamisviisi alusel jaotatud kanade A-klassi munade hulgihind (L- ja M-klassi keskmine hind) väljendatuna 100 kg toote kohta.

               Asjaomased liikmesriigid: kõik liikmesriigid.

               Muu: hinnad edastatakse pakendamiskohtades olevate toodete kohta.
            9.   Kodulinnuliha

               Teate sisu: A-klassi tervete kanade (nn 65 % kanad) ja kana jaotustükkide (rinnafilee, koivad) keskmine hulgihind, väljendatuna 100 kg toote kohta.

               Asjaomased liikmesriigid: kõik liikmesriigid.

               Muu: edastatakse tapamajades olevate toodete või tüüpilistel turgudel registreeritud hinnad.

                  Ostuhinnad

               Teate sisu: jaemüüjate ja muude toiduettevõtjate tüüpilised ostuhinnad A-klassi tervete kanade ja kanade rinnafilee puhul, väljendatuna 100 kg toote kohta.
            10.   Muu

               Teate sisu: lisatud taimse rasvaga pulbri (fat filled powder) hind, väljendatuna 100 kg toote kohta.

               Muu: hinnad edastatakse tootjalt kolme kuu tarneteks sõlmitud lepingu alusel ostetud toodete kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).

               (1)  Komisjoni 13. märtsi 2017. aasta delegeeritud määrus (EL) 2017/891, millega täiendatakse Euroopa Parlamendi ja nõukogu määrust (EL) nr 1308/2013 puu- ja köögivilja ning töödeldud puu- ja köögivilja sektorite osas ning Euroopa Parlamendi ja nõukogu määrust (EL) nr 1306/2013 neis sektorites kohaldatavate karistuste osas ja muudetakse komisjoni rakendusmäärust (EL) nr 543/2011 (ELT L 138 25.5.2017, lk 4).

            II LISA

               Artikli 12 punktis a osutatud muu kui iganädalase hinnateabega seotud nõuded

            Kui ei ole sätestatud teisiti, loetakse asjaomasteks liikmesriikideks neid, kes toodavad või kasutavad üle 2 % liidu vastavast kogutoodangust või -kasutusest, välja arvatud mahepõllumajanduslikud tooted, mille puhul on künnis 4 % toodangust.
            1.   Teravili

            a)   Maheteravilja hinnad

               Teate sisu: mahedalt toodetud hariliku nisu, kõva nisu ja rukki tüüpilised turuhinnad, väljendatuna toote tonni kohta.

               Teatamise aeg: eelmise kuu andmed iga kuu 25. kuupäevaks.
            b)   Nisujahu hinnad

               Teate sisu: jahvatustööstuse tüüpilised müügihinnad nisujahu puhul, väljendatuna ühe tonni toote kohta.

               Teatamise aeg: eelmise kuu andmed iga kuu 25. kuupäevaks.
            c)   Nisujahu ostuhinnad

               Teate sisu: jaemüüjate ja muude toiduettevõtjate toodete tüüpilised ostuhinnad nisujahu puhul, väljendatuna ühe tonni toote kohta.

               Teatamise aeg: eelmise kuu andmed iga kuu 25. kuupäevaks.
            2.   Õliseemned ja valgukultuurid

               Teate sisu: liidu turu jaoks sobivate valgukultuuride ning mahe-sojaubade, mahe-sojajahu ja geneetiliselt muundamata sojajahu tüüpilised turuhinnad, väljendatuna toote tonni kohta.
            Asjaomased liikmesriigid: valgukultuuride puhul liikmesriigid, kus vastava põllumajanduskultuuri kasvupind on vähemalt 10 000 hektarit aastas.

               Teatamise aeg: eelmise kuu andmed iga kuu 25. kuupäevaks.
            3.
                  Suhkur

               Teate sisu:

                        a)

                        järgmiste suhkruhindade kaalutud keskmine, väljendatuna suhkru tonni kohta, ning vastavad üldkogused ja kaalutud standardhälbed:

                                    i)

                                    eelmise kuu müügihind;

                                    ii)

                                    eelmise kuu kohta lühiajalistele lepingutele vastavatel arvetel esitatud müügihind. Kõnealused hinnad avaldab komisjon kõige varem kaks kuud pärast allpool kehtestatud teatamistähtaja lõppu;

                        b)

                        suhkrupeedi kaalutud keskmine hind eelmisel turustusaastal, väljendatuna suhkrupeedi tonni kohta, ning vastavad üldkogused.

               Asjaomased liikmesriigid:

                        a)

                        suhkru hindade puhul kõik liikmesriigid, kus toodetakse suhkrupeedist või toorsuhkrust rohkem kui 10 000 tonni suhkrut;

                        b)

                        suhkrupeedi hindade puhul liikmesriigid, kus asjaomasel turustusaastal on suhkrupeedi kasvupind üle 1 000 hektari.

               Teatamise aeg:

                        a)

                        suhkru hinnad hiljemalt iga kuu 25. kuupäevaks;

                        b)

                        suhkrupeedi hinnad iga aasta 30. juuniks.

               Muu: hinnad peavad olema kehtestatud vastavalt komisjoni avaldatud metoodikale ning hõlmama:

                        a)

                        valge pakkimata, tehasest tulnud suhkru hindu määruse (EL) nr 1308/2013 III lisa punktis B II määratletud standardkvaliteediga suhkru puhul, mis on hangitud suhkrutootjatelt ja rafineerijatelt;

                        b)

                        suhkrupeedi hindu 16 % suhkrut sisaldava standardkvaliteediga suhkrupeedi puhul, mille kulud on suhkrutootjad suhkrupeedimüüjale hüvitanud. Suhkrupeet ja sellest ekstraheeritud suhkur peavad kuuluma samasse turustusaastasse.

                  Ostuhinnad

               Teate sisu: jaemüüjate ning toiduainetööstuse ja mitte toiduainetööstuse (muu kui biokütus) tüüpilised ostuhinnad suhkru ja melassi puhul, väljendatuna toote tonni kohta.

               Teatamise aeg: iga kuu 25. kuupäevaks.

               Muu: tüüpilised hinnad peavad olema kehtestatud vastavalt komisjoni avaldatud metoodikale.
            4.   Linakiud

               Teate sisu: eelmise kuu kohta peamistel tüüpilistel turgudel registreeritud pika linakiu keskmine tehasehind, väljendatuna toote tonni kohta.

               Asjaomased liikmesriigid: kõik liikmesriigid, kus toodetakse pikka linakiudu üle 1 000 hektari suurusel kiulina kasvupinnal.

               Teatamise aeg: eelmise kuu andmed iga kuu 25. kuupäevaks.
            5.   Oliiviõli ja lauaoliivid

               Teate sisu:

                        —

                        määruse (EL) nr 1308/2013 VII lisa VIII osas loetletud neitsioliiviõli (mahetoode) ja ekstra neitsioliiviõli (mahetoode) kategooriate tüüpilised turuhinnad, väljendatuna 100 kg toote kohta;

                        —

                        lauaoliivideks ette nähtud tooroliivide tüüpilised hinnad, väljendatuna 100 kg toote kohta.

               Asjaomased liikmesriigid:

                        —

                        maheoliiviõli puhul liikmesriigid, kelle aastane oliiviõlitoodang (neitsioliiviõli ja ekstra neitsioliiviõli kategooriad) aruandeaastal 1. oktoobrist kuni 30. septembrini on rohkem kui 5 000 tonni;

                        —

                        lauaoliivide puhul liikmesriigid, kelle aastane lauaoliivitoodang aruandeaastal 1. septembrist kuni 31. augustini on rohkem kui 5 000 tonni.

               Teatamise aeg:

                        —

                        maheoliiviõli puhul eelmise kuu andmed hiljemalt iga kuu 25. kuupäevaks;

                        —

                        lauaoliivide puhul eelmise kalendriaasta (1. september kuni 31. detsember) saagi andmed iga aasta 15. jaanuariks.

               Muu: maheoliiviõli puhul peavad hinnad vastama pakendamata oliiviõlile, neitsioliiviõli puhul vastpressitud õlile ja muude kategooriate puhul tehasest tulevale õlile. Lauaoliivide tootmiseks ette nähtud tooroliivide hinnad peavad vastama töötlejate poolt töötlevale tööstusele tarnitud oliivide hindadele.
            6.   Vein

               Teate sisu: määruse (EL) nr 1308/2013 VII lisa II osa punktis 1 osutatud veinide puhul:

                        a)

                        eelmise kuu hindade kokkuvõte väljendatuna veini hektoliitri kohta, arvestades asjaomaseid mahtusid, või

                        b)

                        avalikult kättesaadavad ja hindade registreerimise suhtes usaldusväärseks peetavad teabeallikad.

               Asjaomased liikmesriigid: liikmesriigid, kelle veinitoodang on viimasel viiel aastal keskmiselt üle 5 % kogu ELi veinitoodangust.

               Teatamise aeg: eelmise kuu andmed hiljemalt iga kuu 15. kuupäevaks.

               Muu: hinnad tuleb esitada tootja ruumidest tuleva pakkimata toote kohta. Punktides a ja b osutatud teabe puhul peavad asjaomased liikmesriigid valima kaheksa kõige tüüpilisemat turgu, mida jälgida ning kus on esindatud vähemalt kaks kaitstud päritolunimetusega või kaitstud geograafilise tähisega veini.
            7.   Piim ja piimatooted

            a)
                  Piim

               Teate sisu: toorpiima ja mahetoorpiima hind ning eeldatav hind jooksva kuu toorpiimatarnete eest, väljendatuna 100 kg toote kohta koos tegeliku rasva- ja valgusisaldusega.

               Asjaomased liikmesriigid: kõik liikmesriigid.

               Teatamise aeg: eelmise kuu andmed hiljemalt iga kuu 25. kuupäevaks.

               Muu: hind, mille maksab esmaostja, kes on asutatud selle liikmesriigi territooriumil.
            b)
                  Piimasaadused

               Teate sisu: selliste juustude hinnad, mis ei ole I lisa punktis 7 osutatud tavapärased juustud, väljendatuna 100 kg toote kohta.

               Asjaomased liikmesriigid: kõik liikmesriigid oma siseriiklikul turul asjakohaste juustusortide kohta.

               Teatamise aeg: eelmise kuu andmed hiljemalt iga kuu 15. kuupäevaks.

               Muu: hinnad edastatakse tootjalt kolme kuu tarneteks sõlmitud lepingu alusel ostetud juustude kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).
            8.   Puu- ja köögivili, banaanid

            a)
                  Värske puu- ja köögivilja (mahetooted) hinnad

               Teate sisu: mahepõllumajanduslike tomatite, õunte, apelsinide, virsikute ja nektariinide tüüpilised müügihinnad, väljendatuna 100 kg toote netomassi kohta.

               Teatamise aeg: eelmise kalendrikuu andmed hiljemalt iga kuu 25. kuupäevaks.
            b)
                  Roheliste banaanide hinnad

               Teate sisu:

                        a)

                        tootmispiirkonnas turustatavate roheliste banaanide keskmised müügihinnad kohalikel turgudel, väljendatuna toote 100 kg kohta, ja seonduvad kogused;

                        b)

                        väljaspool tootmispiirkonda turustatavate roheliste banaanide keskmised müügihinnad kohalikel turgudel, väljendatuna toote 100 kg kohta, ja seonduvad kogused.

               Teatamise aeg:

                        —

                        iga aasta 15. juuniks eelmise 1. jaanuarist kuni 30. aprillini ulatuva aruandeaasta kohta,

                        —

                        iga aasta 15. oktoobriks eelmise 1. maist kuni 31. augustini ulatuva aruandeaasta kohta,

                        —

                        iga aasta 15. veebruariks eelmise 1. septembrist kuni 31. detsembrini ulatuva aruandeaasta kohta.

               Asjaomased liikmesriigid: tootmispiirkonnaga liikmesriigid, nimelt:

                        a)

                        Kanaari saared;

                        b)

                        Guadeloupe;

                        c)

                        Martinique;

                        d)

                        Madeira ja Assoorid;

                        e)

                        Kreeta ja Lakoonia;

                        f)

                        Küpros.

               Muu: liidus väljaspool tootmispiirkonda turustatavate roheliste banaanide hind peab olema esimese lossimissadama hind (mahalaadimata kaup).
            c)
                  Hind tootja juures

               Teate sisu: töötlemiseks ette nähtud tomatite, õunte ja apelsinide tüüpilised hinnad. Kõik hinnad, väljendatuna 100 kilogrammi kohta.

               Teatamise aeg:

                        a)

                        tomatite puhul järgmise aasta 31. jaanuariks;

                        b)

                        õunte ja apelsinide puhul eelmise kalendrikuu andmed hiljemalt iga kuu 25. kuupäevaks.

               Muu: hinnad peavad olema tootjahinnad ja koristatud saaduste kohta.
            9.   Liha

               Teate sisu: tüüpilised müügihinnad mahe-loomarümpade puhul, mis kuuluvad teatamisel I lisa punkti 6 alapunktiga a ette nähtud loomarümpade kategooriasse, väljendatuna 100 kg toote kohta.

               Teatamise aeg: eelmise kuu andmed iga kuu 25. kuupäevaks.
            10.   Kodulinnud

               Teate sisu: A-klassi tervete mahekanade (nn 65 % kanad) tüüpilised müügihinnad, väljendatuna 100 kg toote kohta.

               Teatamise aeg: eelmise kalendrikuu andmed hiljemalt iga kuu 25. kuupäevaks.

            III LISA

               Artikli 12 punktis b osutatud toodangu- ja turuteabega seotud nõuded

            1.   Riis

               Teate sisu: määruse (EL) nr 1308/2013 II lisa I osa punktides 2 ja 3 osutatud riisikategooriate puhul:

                        a)

                        kasvupind, põllumajanduslik saagikus, koorimata riisi toodang saagikoristusaastal ja kroovimisaastal;

                        b)

                        riisi riigisisene kasutus (sealhulgas töötlevas tööstuses), väljendatuna kroovitud riisi ekvivalendina;

                        c)

                        riisitootjate ja -kroovijate varud (väljendatuna kroovitud riisi ekvivalendina) iga aasta 31. augustil, esitatuna eraldi liidus toodetud riisi ja imporditud riisi kohta.

               Teatamise aeg: eelmise aasta andmed iga aasta 15. jaanuariks.
            Asjaomased liikmesriigid:

                        a)

                        koorimata riisi puhul kõik riisi tootvad liikmesriigid;

                        b)

                        liikmesriigid; riigisiseseks kasutuseks, kõik

                        c)

                        riisivarude puhul kõik riisi tootvad liikmesriigid ja liikmesriigid, kellel on riisiveskid.

                  2.   Suhkur

            A.
                  Suhkrupeedi kasvupind

               Teate sisu: suhkrupeedi kasvupinnad jooksval turustusaastal ja hinnang järgmise turustusaasta kohta.

               Teatamise aeg: iga aasta 31. maiks.

               Asjaomased liikmesriigid: kõik liikmesriigid, kus asjaomasel aastal on suhkrupeedi kasvupind üle 1 000 hektari.

               Muu: need andmed esitatakse hektarites ja suhkru tootmiseks ning bioetanooli tootmiseks ette nähtud kasvupindade kaupa.
            B.
                  Suhkru ning bioetanooli tootmine ja kasutamine

               Teate sisu:

                        a)

                        tootmine: suhkru- ja melassitoodang ning bioetanoolitoodang iga ettevõtja kohta eelmisel turustusaastal ning jooksva turustusaasta kohta suhkru hinnanguline kogutoodang igas liikmesriigis ja suhkrutoodang iga ettevõtja kohta;

                        b)

                        kasutus: eelmisel turustusaastal ettevõtjate ja rafineerimistehaste müüdud suhkur, jaotatuna sihtkoha järgi.

               Teatamise aeg: iga aasta 30. november eelmise turustusaasta toodangu ja kasutuse ning jooksva turustusaasta hinnangulise suhkru kogutoodangu kohta ning iga aasta 31. märts (30. juuni Prantsuse Guadeloupe’i ja Martinique’i ülemeredepartemangude puhul) jooksva turustusaasta toodangu kohta ettevõtjate kaupa.

               Asjaomased liikmesriigid: liikmesriigid, kus toodetakse rohkem kui 10 000 tonni suhkrut.

               Muu:

                        a)

                        „suhkrutoodang“ – üldkogus, väljendatuna valge suhkru tonnides järgmiselt:

                                    i)

                                    valge suhkur olenemata kvaliteedierinevustest;

                                    ii)

                                    määruse (EL) nr 1308/2013 III lisa punktis B III määratletud toorsuhkur, saagise alusel;

                                    iii)

                                    invertsuhkur, kaalu järgi;

                                    iv)

                                    sahharoosi- või invertsuhkrusiirupid, mille puhtusaste on vähemalt 70 % ja mis on toodetud suhkrupeedist, ekstraheeritava suhkru sisalduse põhjal või tegeliku saagise alusel;

                                    v)

                                    sahharoosi- või invertsuhkrusiirupid, mille puhtusaste on vähemalt 75 % ja mis on toodetud roosuhkrust, suhkrusisalduse alusel;

                        b)

                        suhkrutoodangu hulka ei arvestata valget suhkrut, mis on saadud punktis a osutatud mis tahes toodetest või toodetud seestöötlemise korra alusel;

                        c)

                        ühel turustusaastal külvatud suhkrupeedist toodetud suhkur läheb arvesse järgmisel turustusaastal. Kui liikmesriik on vastavalt otsustanud ja oma otsusest komisjonile 1. oktoobriks 2017 teatanud, kannab ta ühe turustusaasta sügisel külvatud suhkrupeedist toodetud suhkru siiski samasse turustusaastasse;

                        d)

                        kõik suhkruandmed esitatakse kuude kaupa; jooksva turustusaasta puhul peavad need kuni veebruarini vastama esialgsetele näitajatele ning ülejäänud turustusaasta teiste kuude puhul hinnangutele;

                        e)

                        bioetanoolitoodangu hulka arvestatakse üksnes bioetanool, mis on saadud punktis a osutatud mis tahes toodetest, ja see peab olema väljendatud hektoliitrites;

                        f)

                        „suhkrukasutus“ – üldkogus, väljendatuna tonnides valge suhkru ekvivalendina, müüdud suhkruettevõtjate ja rafineerimistehaste poolt jaemüüjatele ja suhkrukasutajatele turustusaasta jooksul. Nende koguste puhul tuleb eraldi esitada müük jaemüüjatele, toiduainetööstusele ja muudele tööstustele, välja arvatud bioetanool.

                  C.
                  Isoglükoosi toodang

               Teate sisu:

                        a)

                        iga tootja poolt eelmisel turustusaastal tarnitud isoglükoosi omatoodangu kogused;

                        b)

                        iga tootja poolt eelmisel kuul tarnitud isoglükoosi omatoodangu kogused.

               Teatamise aeg: eelmise turustusaasta kohta iga aasta 30. novembriks ja eelmise kuu kohta iga kuu 25. kuupäevaks.

               Asjaomased liikmesriigid: kõik liikmesriigid, kus isoglükoosi toodetakse.

               Muu:„isoglükoosi toodang“ – glükoosist või selle polümeeridest saadud sellise toote üldkogus, mille kuivaine fruktoosisisaldus on vähemalt 41 %, väljendatuna kuivaine tonnides, olenemata 41 % lävendit ületavast tegelikust fruktoosisisaldusest. Aastane kogutoodang esitatakse kuude lõikes.
            D.
                  Suhkru ja isoglükoosi varud

               Teate sisu:

                        a)

                        iga kuu lõpus suhkru rafineerimistehaste ja ettevõtjate poolt ladustatud suhkrutoodangu kogused;

                        b)

                        eelmise turustusaasta lõpus isoglükoosi tootjate poolt ladustatud isoglükoositoodangu kogused.

               Teatamise aeg: suhkru puhul eelmise kuu kohta hiljemalt iga kuu lõpuks ja isoglükoosi puhul 30. novembriks.

               Asjaomased liikmesriigid:

                        a)

                        suhkru puhul kõik liikmesriigid, kus suhkruettevõtjad või rafineerimistehased asuvad ja kelle suhkrutoodang on rohkem kui 10 000 tonni;

                        b)

                        isoglükoosi puhul kõik liikmesriigid, kus isoglükoosi toodetakse.

               Muu: andmed tuleb esitada toodete kohta, mis on ladustatud vabaks ringluseks liidu territooriumil, ning suhkru- ja isoglükoositoodangu kohta vastavalt punktidele B ja C.
            Suhkru puhul

                        —

                        peavad andmed kajastama koguseid, mis kuuluvad ettevõtjale või rafineerijale või mille kohta on tehtud ostutäht;

                        —

                        andmetega täpsustatakse juuli, augusti ja septembri lõpu laokoguste puhul järgmise turustusaasta alla kuuluva suhkrutoodangu kogused;

                        —

                        kui ladustamine toimub muus liikmesriigis kui selles, kes teatab andmed komisjonile, teatab teavitav liikmesriik asjaomasele liikmesriigile oma territooriumil ladustatud kogused ja nende asukoha komisjoni teavitamisele järgneva kuu lõpuks.

                  Isoglükoosi puhul peavad andmed kajastama tootja omanduses olevat kogust.
            E.
                  Kaubandusalased kokkulepped

               Teate sisu: kasvatajate ja ettevõtjate vaheliste kokkulepete sisu ning ühise väärtuse jaotamise klauslid. Asjakohased elemendid, millest tuleb teatada, kehtestatakse komisjoni avaldatud metoodika kohaselt.

               Teatamise aeg: iga turustusaasta andmed vastava turustusaasta lõpuks.

               Asjaomased liikmesriigid: kõik liikmesriigid, kus suhkruettevõtjad asuvad ja kelle suhkrutoodang on rohkem kui 10 000 tonni.
            3.   Kiutaimed

               Teate sisu:

                        a)

                        kiulina kasvupind eelmisel turustusaastal ja hinnang jooksva turustusaasta kohta, väljendatuna hektarites;

                        b)

                        pika linakiu toodang eelmisel turustusaastal ja hinnang jooksva turustusaasta kohta, väljendatuna tonnides;

                        c)

                        puuvilla kasvupind eelmisel viljelusaastal ja hinnang jooksva viljelusaasta kohta, väljendatuna hektarites;

                        d)

                        toorpuuvillatoodang eelmisel viljelusaastal ja hinnang jooksva viljelusaasta kohta, väljendatuna tonnides;

                        e)

                        puuvillatootjatele eelmisel viljelusaastal makstud keskmine toorpuuvillahind, väljendatuna toote tonni kohta.

               Teatamise aeg:

                        a)

                        kiulina kasvupinna kohta iga aasta 31. juuliks;

                        b)

                        pika linakiu tootmise kohta iga aasta 31. oktoobriks;

                        c)

                        puuvilla kohta iga aasta 15. oktoobriks.

                  Asjaomased liikmesriigid:

                        a)

                        lina puhul kõik liikmesriigid, kus toodetakse pikka linakiudu üle 1 000 hektari suurusel kiulina kasvupinnal;

                        b)

                        puuvilla puhul kõik liikmesriigid, kus on puuvilla külvatud vähemalt 1 000 hektarile.

                  4.   Humal

               Teate sisu: järgmine teave tootmise kohta koguarvuna ning punktides b, c ja d osutatud teave mõru ja aromaatse humala sortide kaupa:

                        a)

                        humalakasvatajate arv;

                        b)

                        humalate kasvupind, väljendatuna hektarites;

                        c)

                        kogus tonnides ja keskmine humalatootja poolne hind, väljendatuna ühe humalakilogrammi kohta, mis on müüdud forvardlepingu alusel või ilma sellise lepinguta;

                        d)

                        alfahappe toodang tonnides ja alfahappe keskmine sisaldus (protsentides).

               Teatamise aeg: humalakoristusele järgneva aasta 30. aprilliks.

               Asjaomased liikmesriigid: liikmesriigid, kus eelmisel aastal oli humalate kasvupind üle 200 hektari.
            5.   Oliiviõli

               Teate sisu:

                        a)

                        lõpptoodangu andmed (sealhulgas mahetoodangu andmed), kogu riigisisene tarbimine (sealhulgas töötlev tööstus) ja lõplikud varud eelmisel aruandeaastal 1. oktoobrist kuni 30. septembrini;

                        b)

                        hinnanguline kuutoodang, tootjate ja tööstuse ladude hinnanguline kuuseis ning hinnanguline kogutoodang, riigisisene tarbimine (sealhulgas töötlev tööstus) ja lõplikud varud jooksva aruandeaasta 1. oktoobrist kuni 30. septembrini.

               Teatamise aeg:

                        a)

                        eelmise aruandeaasta andmed iga aasta 31. oktoobriks;

                        b)

                        jooksva aruandeaasta andmed iga aasta 31. oktoobriks ja iga kuu 15. kuupäevaks novembrist juunini.

               Asjaomased liikmesriigid: ladude kuuseisu teate puhul liikmesriigid, kelle aastane oliiviõlitoodang aruandeaastal 1. oktoobrist kuni 30. septembrini on rohkem kui 20 000 tonni. Muude andmete puhul kõik oliiviõli tootvad liikmesriigid.
            6.   Tubakas

               Teate sisu: iga toortubaka sordirühma puhul:

                        a)

                        põllumajandustootjate arv;

                        b)

                        kasvupind hektarites;

                        c)

                        tarnitud kogus tonnides;

                        d)

                        põllumajandustootjatele makstav keskmine hind, v.a maksud ja muud lõivud, väljendatuna toote kg kohta.

               Teatamise aeg: koristusaastale järgneva aasta 31. juuli.

               Asjaomased liikmesriigid: liikmesriigid, kus eelmisel koristusaastal oli tubaka kasvupind üle 3 000 hektari.

               Muu: toortubaka sordirühmad on järgmised:

                        i.

                        rühm : kuumuses kuivatatud tubakas: kontrollitava ventilatsiooni, temperatuuri ja niiskusega kuivatusahjudes kuivatatud tubakas, eelkõige Virginia;

                        ii.

                        rühm : õhu käes kuivatatud hele tubakas: õhu käes katte all kuivatatud tubakas, mida ei kääritata, eelkõige Burley ja Maryland;

                        iii.

                        rühm : õhu käes kuivatatud tume tubakas: õhu käes katte all kuivatatud tubakas, mis jäetakse enne turustamist looduslikult käärima, eelkõige Badischer Geudertheimer, Fermented Burley, Havana, Mocny Skroniowski, Nostrano del Brenta ja Pulawski;

                        iv.

                        rühm : suitsus kuivatatud tubakas: tule kohal kuivatatud tubakas, eelkõige Kentucky ja Salento;

                        v.

                        rühm : päikese käes kuivatatud tubakas: päikese käes kuivatatud tubakas, nimetatakse ka nn idamaisteks sortideks, eelkõige Basmas, Katerini ja Kaba-Koulak.

                  7.   Veinisektori tooted

               Teate sisu:

                        a)

                        hinnang liikmesriigi territooriumil jooksval veiniaastal toodetavate veinitoodete (sh kääritatud ja kääritamata viinamarjavirre) toodangu kohta;

                        b)

                        toodangudeklaratsioonide lõpptulemus, millele on osutatud määruse (EL) 2018/273 (1) artiklis 31, ning hinnanguline toodang, mis ei ole kõnealuste deklaratsioonidega hõlmatud;

                        c)

                        varude deklaratsioonide kokkuvõte, millele on osutatud määruse (EL) 2018/273 artiklis 32, eelmise veiniaasta 31. juuli seisuga;

                        d)

                        majandusaasta aruanne eelmise veiniaasta kohta, sealhulgas täielik teave kättesaadavuse (avamisvarud, toodang, import), tarbimise (inimtarbimine ja tööstuslik tarbimine, ümbertöötlemine, eksport ja kaod) ning lõppvarude kohta.

               Teatamise aeg:

                        a)

                        hinnanguline toodang iga aasta 30. septembriks;

                        b)

                        toodangudeklaratsioonide lõpptulemus iga aasta 15. märtsiks;

                        c)

                        varude deklaratsioonide kokkuvõte iga aasta 31. oktoobriks;

                        d)

                        lõplik bilanss iga aasta 15. jaanuariks.

               Asjaomased liikmesriigid: liikmesriigid, kes peavad ajakohastatud viinamarjaistandusregistrit vastavalt määruse (EL) nr 1308/2013 artikli 145 lõikele 1.
            8.   Piim

               Teate sisu:

                        —

                        lehmatoorpiima üldkogus, väljendatuna kilogrammides koos piima tegeliku rasvasisaldusega;

                        —

                        mahepõllumajandusliku lehmatoorpiima üldkogus, väljendatuna kilogrammides koos piima tegeliku rasvasisaldusega;

                        —

                        lehmatoorpiima rasva- ja valgusisaldus, protsendina toote kaalust.

               Teatamise aeg: eelmise kuu andmed iga kuu 25. kuupäevaks.

               Asjaomased liikmesriigid: kõik liikmesriigid.
            Muu: piima puhul kogused, mis on eelmise kuu jooksul tarnitud piima esmaostjale, kes on asutatud selle liikmesriigi territooriumil. Liikmesriigid tagavad selle nõude täitmiseks, et kõik nende territooriumil asutatud esmaostjad deklareerivad pädevale riiklikule asutusele õigeaegselt ja täpselt lehmatoorpiima koguse, mis on neile igas kuus tarnitud.
            9.   Munad

               Teate sisu:

                        —

                        munade tootmiskohtade arv pidamisviiside kaupa, millele on osutatud määruse (EÜ) nr 589/2008 (2) II lisas, ning määruse (EÜ) nr 834/2007 (3) kohaste mahemunade tootmiskohtade arv, sealhulgas ettevõtte maksimumvõimsus, väljendatud ettevõttes samaaegselt olevate munakanade arvuna;

                        —

                        toodetud koorega munade kogus pidamisviiside kaupa, väljendatuna tonnides netomassi kohta, sealhulgas mahemunad.

               Teatamise aeg:

                        —

                        iga-aastane tootmiskohtade arv iga aasta 1. aprilliks;

                        —

                        eelmise kuu tootmismahud iga kuu 25. kuupäevaks.

               Asjaomased liikmesriigid: kõik liikmesriigid.
            10.
                  Etüülalkohol

               Teate sisu: põllumajanduslikku päritolu alkoholi puhul, väljendatuna puhta alkoholi hektoliitrites:

                        a)

                        kääritamisel ja destilleerimisel saadud toodang alkoholi tootmiseks kasutatud põllumajandusliku tooraine kaupa;

                        b)

                        kogused, mille alkoholitootjad või -importijad on andnud töötlemiseks või pakkimiseks, esitatuna kasutuskategooriate kaupa (toit ja joogid, kütus, tööstus/muu).

               Teatamise aeg: eelmise kalendriaasta andmed iga aasta 1. märtsiks.

               Asjaomased liikmesriigid: kõik liikmesriigid.
            11.   Liha

               Teate sisu:

                        a)

                        veiseliha: liigitatud rümpade arv ja kaal liigituskategooriate kaupa ning jaotatuna lihakusklasside ja rasvasuse kaupa;

                        b)

                        sealiha: liigitatud rümpade arv ja kaal tailihasisalduse klasside kaupa;

                        c)

                        veiseliha: liigitatud rümpade arv ja kaal liigituskategooriate kaupa ning jaotatuna lihakusklasside ja rasvasuse kaupa.

               Teatamise aeg: punktide a ja b puhul kord nädalas, samal ajal I lisa punkti 6 alapunktiga a ette nähtud iganädalase hindade teatamisega; punkti c puhul kord kuus, samal ajal II lisa punktiga 9 ette nähtud iganädalase hindade teatamisega.

               Asjaomased liikmesriigid: kõik liikmesriigid.
            12.   Muu:

               Teate sisu: lisatud taimse rasvaga pulbri (fat filled powder) üldkogus, väljendatuna tonnides
            Teatamise aeg: eelmise kuu andmed iga kuu 25. kuupäevaks.

               Asjaomased liikmesriigid: kõik liikmesriigid.
            Muu: liikmesriigi territooriumil asuvate piimatöötlejate poolt eelmise kuu jooksul toodetud lisatud taimse rasvaga pulbri (fat filled powder) kogused.

               (1)  Komisjoni 11. detsembri 2017. aasta delegeeritud määrus (EL) 2018/273, millega täiendatakse Euroopa Parlamendi ja nõukogu määrust (EL) nr 1308/2013 viinapuude istutuseks antavate lubade süsteemi, istandusregistri, saatedokumentide ja sertifitseerimise, sissetulevate ja väljaminevate kaupade registri, kohustuslike deklaratsioonide, teavituste ja teabe avaldamise osas, millega täiendatakse Euroopa Parlamendi ja nõukogu määrust (EL) nr 1306/2013 asjakohase kontrolli ja karistuste osas ning millega muudetakse komisjoni määrusi (EÜ) nr 555/2008, (EÜ) nr 606/2009 ja (EÜ) nr 607/2009 ning tunnistatakse kehtetuks komisjoni määrus (EÜ) nr 436/2009 ja komisjoni delegeeritud määrus (EL) 2015/560 (ELT L 58, 28.2.2018, lk 24).

               (2)  Komisjoni 23. juuni 2008. aasta määrus (EÜ) nr 589/2008, millega sätestatakse nõukogu määruse (EÜ) nr 1234/2007 üksikasjalikud rakenduseeskirjad munade turustusnormide kohta (ELT L 163, 24.6.2008, lk 20).

               (3)  Nõukogu 28. juuni 2007. aasta määrus (EÜ) nr 834/2007, mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta (ELT L 189, 20.7.2007, lk 4).